എന്റെ അച്ഛന് ഹിന്ദുവും അമ്മ മുസ്ലിമുമാണ് എന്റെ വിവാഹത്തിന് മുസ്ലീം ആചാരങ്ങള് പാലിക്കണമെന്ന് അമ്മ ആഗ്രഹിച്ചു ഞാന് മറ്റൊരു മതത്തിലേക്ക് മാറിയെങ്കില് തെളിവ് കാണിക്കണം നവാബ് മാലിക്കിന്റെ പോസ്റ്റിന് പ്രതികരണവുമായി സമീര് വാങ്കഡെ മുംബൈ: നവാബ് മാലികിന്റെ പോസ്റ്റുകള്ക്ക് പ്രതികരണവുമായി സമീര് വാങ്കഡെ. ഞാന് ജനനം മുതല് ഒരു ഹിന്ദുവാണ്, ഞാന് ഒരു ദളിത് കുടുംബത്തില് നിന്നാണ്. ഞാന് ഇന്നും ഒരു ഹിന്ദുവാണ്. ഞാന് ഒരിക്കലും ഒരു തരത്തിലുള്ള മതപരിവര്ത്തനത്തിന് വിധേയനായിട്ടില്ല. ഇന്ത്യ ഒരു മതേതര രാഷ്ട്രമാണ്, അതില് ഞാന് അഭിമാനിക്കുന്നു, വാങ്കഡെ മാധ്യമപ്രവര്ത്തകരോട് പറഞ്ഞു. എന്റെ അച്ഛന് ഒരു ഹിന്ദുവാണ്, എന്റെ അമ്മ ഒരു മുസ്ലീമായിരുന്നു. ഞാന് അവരെ രണ്ടുപേരെയും സ്നേഹിക്കുന്നു. എന്റെ വിവാഹത്തിന് മുസ്ലീം ആചാരങ്ങള് പാലിക്കണമെന്ന് എന്റെ അമ്മ ആഗ്രഹിച്ചു. എന്നാല് അതേ മാസം, സ്പെഷ്യല് മാര്യേജ് ആക്ട് പ്രകാരം എന്റെ വിവാഹം രജിസ്റ്റര് ചെയ്തു. കാരണം രണ്ട് വ്യത്യസ്ത മതങ്ങളില് നിന്നുള്ള ആളുകള് വിവാഹിതരാകുന്നു, ഈ നിയമപ്രകാരമാണ് വിവാഹം രജിസ്റ്റര് ചെയ്തിരിക്കുന്നത്. പിന്നീട് ഞങ്ങള് നിയമപരമായി വിവാഹമോചനം നേടി. ഞാന് മറ്റൊരു മതത്തിലേക്ക് മാറിയെങ്കില്. നവാബ് മാലിക് സര്ട്ടിഫിക്കറ്റ്. തെളിവ് കാണിക്കണം. സ്പെഷ്യല് മാരേജ് ആക്ട് പ്രകാരം എന്റെ അച്ഛന് വിവാഹ സര്ട്ടിഫിക്കറ്റ് കാണിക്കും, എന്സിബി ഓഫീസര് കൂട്ടിച്ചേര്ത്തു. നര്കോട്ടിക്സ് കണ്ട്രോള് ബ്യൂറോ സോണല് മാനേജര് സമീര് വാങ്കഡെക്കെതിരെ വീണ്ടും ആരോപണവുമായി മഹാരാഷ്ട്ര മന്ത്രിയും എന്സിപി നേതാവുമായ നവാബ് മാലിക്. വാങ്കഡെ മുസ്ലീമാണെന്നും എന്നാല് ഐആര്എസ് പരീക്ഷയില് സംവരണം ലഭിക്കാന് വേണ്ടി തന്റെ ജാതി മറച്ചുവച്ച് സര്ട്ടിഫിക്കറ്റ് തിരുത്തിയെന്നുമാണ് നവാബ് മാലിക്ക് ഉയര്ത്തുന്ന പുതിയ ആരോപണം. സമീര് ദാവൂദ് വാങ്കഡെയെന്നാണ് പേരെന്നും നവാബ് മാലിക് അവകാശപ്പെടുന്നു. ഇതുമായി ബന്ധപ്പെട്ടതെന്ന് അവകാശപ്പെടുന്ന രേഖകളും നവാബ് മാലിക് പുറത്തുവിട്ടിരുന്നു. വാങ്കഡെയുടെ ജനന സര്ട്ടിഫിക്കറ്റിന്റെ പകര്പ്പെന്ന അവകാശപ്പെടുന്ന രേഖയാണ് മാലിക് ട്വിറ്ററിലൂടെ പങ്കുവച്ചത്. രേഖയില് പിതാവിന്റെ പേര് ദാവൂദ് കെ വാങ്കഡെയെന്നാണ്. സമീര് വാങ്കഡെയുടെ മതം പുറത്തുകൊണ്ടുവരലല്ല എന്റെ ഉദ്ദേശം. അദ്ദേഹത്തിന്റെ തട്ടിപ്പാണ് വെളിച്ചത്ത് കൊണ്ടുവരാന് ശ്രമിക്കുന്നത്. ഐആര്എസ് ജോലി കിട്ടാന് ഷെഡ്യൂള് കാസ്റ്റ് എന്ന് കാണിച്ച് സംവരണം ലഭിക്കാന് ജാതി സര്ട്ടിഫിക്കറ്റ് തിരുത്തി എന്നും മാലിക്ക് ട്വീറ്റ് ചെയ്തു. 2006 ല് വാങ്കഡെയുടെ ആദ്യ വിവാഹം നടന്നതിന്റെ ചിത്രവും നവാബ് മാലിക്ക് പങ്കുവച്ചിട്ടുണ്ട്. വാങ്കഡെയുടെ നിക്കാഹ് ചടങ്ങിന്റേതെന്നാണ് മാലിക് ഇതില് വ്യക്തമാക്കുന്നത്. 26 മയക്കുമരുന്ന് കേസുകളിലായി നിഷ്കളങ്കരായ ആളുകളെ വാങ്കഡെ കുടുക്കിയിട്ടുണ്ടെന്ന് വ്യക്തമാക്കി നര്കോട്ടിക്സ് കണ്ട്രോള് ബ്യൂറോയിലെ ഒരു ജീവനക്കാരന് എഴുതിയ കത്തും നവാബ് മാലിക്ക് ഇതിനൊപ്പം ഉദ്ദരിച്ചു. അതേസമയം മാലിക്കിന്റെ ആരോപണങ്ങളെല്ലാം നിഷേധിച്ച് വാങ്കഡെയുടെ രണ്ടാം ഭാര്യ ക്രാന്ദി റെഡ്കറും സഹോദരി ജസ്മീന് വാങ്കഡെയും രംഗത്തെത്തി. നവാബ് മാലിക്കിന്റെ കയ്യില് തെളിവുണ്ടെങ്കില് അദ്ദേഹം കോടതിയില് പോകട്ടെ എന്നും തങ്ങളുടെ കുടുംബത്തെ മാലിക്ക് ഉന്നംവയ്ക്കുകയാണെന്നും അവര് ആരോപിച്ചു. സമീര് വാങ്കഡെയ്ക്കെതിരെ ആരോപണവുമായി നവാബ് മാലിക്ക് ഇത് ആദ്യമായല്ല രംഗത്തെത്തുന്നത്. നടന് ഷാരൂഖ് ഖാന്റെ മകന് ആര്യന് ഖാനെ മയക്കുമരുന്ന് കേസില് അറസ്റ്റ് ചെയ്തതു മുതലാണ് സമീര് വാങ്കഡ ചര്ച്ചകളില് നിറഞ്ഞിരിന്നത്. ബോളിവുഡ് താരം ഷാരൂഖ് ഖാനെ ഭീഷണിപ്പെടുത്തി പണം തട്ടാന് ശ്രമിച്ചെന്ന ആരോപണത്തില് എന്സിബി സോണല് ഡയറക്ടര് സമീര് വാങ്കഡയെ ഇന്ന് വിജിലന്സ് ചോദ്യം ചെയ്യും. സമീറിനെതിരെ ഗുരുതര ആരോപണങ്ങളുമായി പേര് വെളിപ്പെടുത്താത്ത ഒരു എന്സിബി ഉദ്യോഗസ്ഥന് എഴുതിയ കത്ത് ഇന്നലെ പുറത്ത് വന്നിരുന്നു. ആര്യന് ഖാനില് നിന്ന് പിടിച്ച ലഹരി മരുന്ന് എന്സിബി ഉദ്യോഗസ്ഥര് തന്നെ കൊണ്ടു വച്ചതെന്നാണ് വെളിപ്പെടുത്തല് വന്നിട്ടുള്ളത്. ഇന്ന് മുംബൈയിലെത്തുന്ന എന്സിബിയുടെ അഞ്ചംഗ വിജിലന്സ് സംഘമാണ് സമീറില് നിന്ന് നേരിട്ട് വിശദീകരണം തേടുക. ആര്യന് ഖാന്റെ ജാമ്യാപേക്ഷയെ എതിര്ത്ത് കൊണ്ട് ഇന്നലെ ബോംബെ ഹൈക്കോടതിയില് ഉന്നയിച്ച കാരണങ്ങളിലൊന്നും സാക്ഷിയുടെ വെളിപ്പെടുത്തല് തന്നെയായിരുന്നു. സാക്ഷികളെ ഷാരൂഖിന്റെ മാനേജര് സ്വാധീനിച്ചെന്നാണ് വാദം. എന്നാല്, ഇത് നിഷേധിച്ച ആര്യന് സാക്ഷികളെ അറിയില്ലെന്ന് കോടതിയില് പറഞ്ഞു. ലഹരിമരുന്ന് ആര്യനില് നിന്ന് കണ്ടെടുത്തിട്ടില്ലെന്നും ഉപയോഗിച്ചതിനും ശാസ്ത്രീയ തെളിവില്ലെന്നും ആര്യനായി മുതിര്ന്ന അഭിഭാഷകന് മുകുള് റോത്തഗി വാദിച്ചു. തെളിവായി ചൂണ്ടിക്കാണിക്കുന്ന വാട്സ് ആപ്പ് ചാറ്റുകള് പോലും മൂന്ന് വര്ഷം പഴക്കമുള്ളതാണെന്നും അദ്ദേഹം ചൂണ്ടിക്കാട്ടി. പേര് വെളിപ്പെടുത്താതെയാണ് എന്സിബി ഉദ്യോഗസ്ഥന് സമീര് വാങ്കഡയ്ക്ക് എതിരെ രംഗത്ത് വന്നിരിക്കുന്നത്. സമീര് ബോളിവുഡ് താരങ്ങളെ ഭീഷണിപ്പെടുത്തി പണം തട്ടിയെന്നതടക്കമുള്ള ആരോപണങ്ങളുള്ള കത്ത് മഹാരാഷ്ട്ര മന്ത്രി നവാബ് മാലിക്കാണ് പുറത്തുവിട്ടത്. സമീര് ബോളിവുഡ് താരങ്ങളെ ഭീഷണിപ്പെടുത്തി പണം തട്ടി. നടി ദീപിക പദുകോണ്, രാകുല് പ്രീത്, ശ്രദ്ധ കപൂര്, അര്ജുന് രാംപാല് തുടങ്ങിയ താരങ്ങളെ ലഹരിമരുന്ന് കേസില് ഭീഷണിപ്പെടുത്തി പണം തട്ടി. അഭിഭാഷകനായ അയാസ് ഖാന് മുഖേനയാണ് പണം കൈപറ്റിയിരുന്നത്. തെളിവുകള് കൃത്രിമമായി ഉണ്ടാക്കിയാരുന്നു തട്ടിപ്പ്. ലഹരിമരുന്ന് ഇടപാടുകാരുമായി സമീര് വാങ്കഡെയ്ക്ക് ബന്ധമുണ്ട്. ലഹരിമരുന്ന് ഇടപാടുകാരില് നിന്ന് വാങ്ങിയ ലഹരിമരുന്നാണ് തൊണ്ടിയായി പിടിക്കുന്നത്. ഇങ്ങനെയുള്ള 26 കേസുകളുടെ വിവരങ്ങള് കത്തില് പറയുന്നു. സമീര് വാങ്കഡെയ്ക്കൊപ്പം കഴിഞ്ഞ രണ്ടു വര്ഷമായി ജോലി ചെയ്യുന്ന ഉദ്യോഗസ്ഥന് എന്ന പേരിലാണ് കത്ത്. കത്ത് എന്സിബി തലവന് കൈമാറുമെന്ന് മന്ത്രി നവാബ് മാലിക്ക് അറിയിച്ചു. എന്സിബി സോണല് ഡയറക്ടര് സമീര് വാങ്കഡെ അടക്കം ചേര്ന്ന് ഷാരൂഖ് ഖാനില് നിന്ന് പണം തട്ടാനുള്ള ശ്രമം നടത്തുകയായിരുന്നെന്നാണ് സാക്ഷിയായ പ്രഭാകര് സെയ്ല് ആരോപിച്ചത്. ഇതിനായി കേസിലെ മറ്റൊരു സാക്ഷിയായ കിരണ് ഗോസാവി അറസ്റ്റിന് പിറ്റേന്ന് ഷാരൂഖിന്റെ മാനേജരെ കണ്ടു. കിരണ് ഗോസാവിയെന്ന മറ്റൊരു സാക്ഷി കസ്റ്റഡിയിലുള്ള ആര്യന്ഖാനെകൊണ്ട് ഫോണില് സംസാരിപ്പിക്കുന്ന വീഡിയോയും പ്രഭാകര് പുറത്ത് വിട്ടിരുന്നു. കിരണ് ഗോസാവിയുടെ അംഗരക്ഷകനാണ് ഇപ്പോള് വെളിപ്പെടുത്തല് നടത്തിയ പ്രഭാകര് സെയ്ല്. കപ്പലില് നടന്ന റെയ്ഡില് താന് സാക്ഷിയല്ല. എന്സിബി ഓഫീസില് വച്ച് സമീര് വാങ്കഡെ തന്നെ ഭീഷണിപ്പെടുത്തി ചില പേപ്പറുകളില് ഒപ്പിടീച്ച് സാക്ഷിയാക്കുകയായിരുന്നെന്നാണ് പ്രഭാകര് സെയ്ലിന്റെ വെളിപ്പെടുത്തല്. എന്സിബി ഓഫീസിനകത്ത് വച്ച് കിരണ് ഗോസാവിയെന്ന തന്റെ ബോസ് വലിയ അധികാരത്തോടെയാണ് പെരുമാറിയിരുന്നത്. ആര്യന്ഖാനെ കൊണ്ട് ഇയാള് ആരെയൊക്കെയോ ഫോണില് വിളിപ്പിക്കുന്നതിന്റെ വീഡിയോ ആണിത്. അറസ്റ്റിന് പിറ്റേന്ന് പുലര്ച്ചെ തന്നെ ഈ ഗോസാവി ഷാരൂഖ് ഖാന്റെ മാനേജരെ കാണാന് പോയി. പോവുന്നതിനിടയ്ക്ക് കാറില് വച്ച് സാം ഡിസൂസയെന്നൊരാളുമായി കിട്ടാന് പോവുന്ന പണത്തെക്കുറിച്ച് സംസാരിക്കുന്നത് കേട്ടെന്ന് പ്രഭാകര് പറയുന്നു. 25 കോടി ചോദിക്കാം, 18 കിട്ടും. അതില് 8 സമീര് വാംഗഡെയ്ക്ക് നല്കാം എന്നതായിരുന്നു സംസാരം. പിന്നെയൊരു ദിവസം സാം ഡിസൂസയ്ക്ക് ഗോസാവി തന്ന 38 ലക്ഷം കൊടുത്തു. എന്നാല് തൊഴില് തട്ടിപ്പ് കേസില് പ്രതിയായ ഗോവാസി ലുക്കൗട്ട് നോട്ടീസ് ഇറങ്ങിയതിന് പിന്നാലെ ഒളിവില് പോവുകയായിരുന്നു. പക്ഷെ സമീര് വാങ്കഡെയുടെ ഭീഷണി തനിക്കുണ്ടെന്നും പ്രഭാകര് പറഞ്ഞു. എന്നാല് ആരോപണങ്ങളെല്ലാം തള്ളുകയാണ് എന്സിബി. ആര്യന് ഖാനെതിരായ കേസില് സാക്ഷിയുടെ വെളിപ്പെടുത്തലിന് പിന്നാലെയാണ് കത്ത്. സാക്ഷിയുടെ വെളിപ്പെടുത്തലുകള് നിഷേധിച്ച എന്സിബി സാക്ഷിക്ക് എന്തെങ്കിലും പറയാനുണ്ടെങ്കില് കോടതിയെ സമീപിക്കണമായിരുന്നുവെന്നും മാധ്യമങ്ങളിലൂടെ അല്ല പറയേണ്ടിയിരുന്നതെന്നും വ്യക്തമാക്കി വാര്ത്താക്കുറിപ്പും പുറത്തിറക്കി. Tags